Siu Juhua

Vaikystė

Kai jai buvo šešeri, tėvas, vidurinės mokyklos matematikos mokytojas ir šachmatų mėgėjas, pamokė ją kaip žaisti šachmatais. Mergaitė tobulėjo, tad jau 1988 m. pateko į Džeziango provincijos moterų šachmatų rinktinę, o po metų jau treniravosi kartu su Kinijos moterų šachmatų rinktine.

Jaunystė

Dalyvaudama 1996 m. Medeljine vykusiame pasaulio jaunimo šachmatų čempionate, merginų iki 20 m. grupėje, surinkusi 9 taškus iš 13 galimų, iškovojo bronzos medalį.

Azijos moterų šachmatų čempionatas

Siu Juhua 1998 m. dalyvavo Kvala Lumpūre Azijos moterų šachmatų čempionate, kur surinkusi 8½ taško iš 11 galimų, tapo čempione.

Pasaulio moterų šachmatų taurė

2000 m. rugsėjo 1–13 d. Šenjange žaidė pirmosiose pasaulio šachmatų taurės moterų varžybose, kur pasiekusi finalą, nugalėjo ukrainietę Nataliją Žukovą 1½ :½ ir iškovojo pasaulio moterų šachmatų taurę.
Dar kartą sėkmingai žaidė 2002 m. Haidarabade surengtose pasaulio šachmatų taurės moterų varžybose, kur pasiekusi finalą, nugalėjo bulgarę Antoanetą Stefanovą 1½ :½ ir antrą kartą laimėjo pasaulio moterų šachmatų taurę.

Komandinės šachmatų varžybos

Siu Juhua žaidžia nemažai ir komandinėse varžybose: moterų šachmatų olimpiadose, Azijos moterų komandiniuose čempionatuose, Kinijos šachmatų lygoje, Europos moterų šachmatų klubų taurės varžybose ir kitose komandinėse šachmatų varžybose.

Europos moterų šachmatų klubų taurės varžybos

Siu Juhua žaidė 2007 m. žaidė už AVKR (Rusija) komandą Europos moterų šachmatų klubų taurės varžybose. Sužaidusi 6 partijas surinko 4 taškus (+2, =4, -0) ir iškovojo komandinį sidabro, o už individualų žaidimą – bronzos medalį.

Pasaulio moterų šachmatų čempionatai

Siu Juhua kelias link čempionės titulo nebuvo trumpas.

Pirmasis bandymas

Pirmas bandymas buvo 1993 m., kai žaisdama 1-ą kartą Džakartos tarpzoniniame turnyre, surinko 6 taškus iš 13 galimų ir tarp 39 dalyvių užėmė 27 vietą.

Antrasis bandymas

Siu Juhua 2000 m. pabandė jėgas pirmajame atkrentamųjų mačų moterų šachmatų čempionate Delyje, kur pasiekusi trečiąjį ratą, per papildomas partijas pralaimėjo ukrainietei N. Žukovai bendru rezultatu 1½ : 2½ ir iš tolesnių varžybų iškrito.

Trečiasis bandymas

Geriau sekėsi 2001 m. pasaulio moterų šachmatų čempionate, kuriame ji buvo pasiekusi pusfinalį ir susitiko su Aleksandra Kosteniuk. Pagrindinis dviejų partijų mačas pasibaigė lygiosiomis, bet per abi papildomas partijas nugalėjo varžovė, kuri ir pateko į finalą.

Ketvirtasis bandymas

Siu Juhua žaidė 2004 m. Elistoje surengtame moterų šachmatų pasaulio čempionate. Tada ji pasiekė aštuntfinalį, kur 0:2 pralaimėjo indei Humpy Koneru.

Pasaulio moterų šachmatų čempionė

Dar vienas Siu Juhua bandymas iškovoti čempionės titulą apsivainikavo sėkme 2006 m, kai Jekaterinburge vykusiame pasaulio moterų šachmatų čempionate, ji pasiekė finalą, kuriame keturių partijų mače 2½ : ½ nugalėjo Alisą Galiamovą ir tapo pasaulio šachmatų čempione.

Titulo praradimas

Deja, 2008 m. pasaulio moterų čempionate Nalčike, antrame rate pralaimėjusi Svetlanai Matvejevai ½ : 1½ iškrito iš varžybų ir neteko pasaulio čempionės titulo.

Tolesnės kovos dėl čempionės titulo

2010 m. Antakijoje vykusiame pasaulio moterų šachmatų čempionate Siu Juhua nedalyvavo.
FIDE, įvedus mišrią pasaulio moterų čempionatų vykdymo tvarką, kai kas antrą moterų pasaulio šachmatų čempionatą, žaidžiami mačai tarp pasaulio čempionės ir pretendentės, iškovojusios šią teisę moterų didžiojo šachmatų prizo varžybose. Siu Juhua tose varžybose žaidė 2009–2011 m. Sekėsi permainingai: antrajame varžybų etape, kuris vyko Nankine, surinkusi 8 taškus iš 11 galimų, ji užėmė 1-ąją vietą. Tačiau kiti etapai nebuvo tokie sėkmingi ir galutinėje įskaitoje ji užėmė 7-ąją vietą ir teisės žaisti mačą 2011 m. su pasaulio čempione Hou Ifan neiškovojo.2012 m. pasaulio moterų atkrentamųjų mačų čempionate ji nedalyvavo.

Asmeninis gyvenimas

Siu Juhua 2004 m. yra baigusi teisės bakalauro, o 2011 m. – kinų literatūros magistrės studijas Pekino universitete. 2005 m. ji ištekėjo, augina sūnų.